

### Hospodárska a sociálna rada

### Slovenskej republiky

## Ján Richter

## predseda

##  Bratislava 30.06.2014

 Číslo záznamu: 28356/2014

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 30.06.2014**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Správa o plnení záväzkov z prístupového procesu Slovenskej republiky do EÚz roku 2004

 Predkladá: MZVEZ SR, MŽP SR

1. Návrh zákona, ktorým sa mení a dopĺňa zákon č. 244/2002 Z. z. o rozhodcovskom konaní v znení neskorších predpisov a ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov

Predkladá: MS SR

1. Návrh zákona o spotrebiteľskom rozhodcovskom konaní a o zmene a doplnení niektorých zákonov

 Predkladá: MS SR

1. Návrh zákona o trestnej zodpovednosti právnických osôb a o zmene a doplnení niektorých zákonov

Predkladá: MS SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov

Predkladá: MS SR

1. Návrh zákona o energetickej efektívnosti a o zmene a doplnení niektorých zákonov

Predkladá: MH SR

1. Návrh Akčný plán energetickej efektívnosti na roky 2014-2016 s výhľadom do roku 2020

Predkladá: MH SR

1. Návrh programu spolupráce INTERREG EUROPE 2014 – 2020

Predkladá: MH SR

1. Návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o zmene a doplnení niektorých zákonov

 Predkladá: MŽP SR

1. Informácia o implementácii Národného akčného plánu pre zelené verejné obstarávanie v SR na roky 2011 až 2015 za rok 2013

Predkladá: MŽP SR

1. Správa o sociálnej situácii obyvateľstva Slovenskej republiky za rok 2013

Predkladá: MPSVR SR

1. Vyhodnotenie plnenia Stratégie bezpečnosti a ochrany zdravia pri práci v Slovenskej republike do roku 2020 a programu jej realizácie na roky 2013 až 2015 s výhľadom do roku 2020 v roku 2013

Predkladá: MPSVR SR

1. Správa o stave ochrany práce a o činnosti orgánov štátnej správy v oblasti inšpekcie práce v roku 2013

 Predkladá: MPSVR SR

1. Návrh súhrnnej správy o stave rodovej rovnosti na Slovensku za rok 2013

Predkladá: MPSVR SR

1. Návrh správy o plnení Národného akčného plánu rodovej rovnosti na roky 2010 -2013

Predkladá: MPSVR SR

1. Návrh piatej a šiestej periodickej správy Slovenskej republiky k Dohovoru o odstránení všetkých foriem diskriminácie žien (za obdobie rokov 2008-2013)

Predkladá: MPSVR SR

1. Návrh nariadenia vlády Slovenskej republiky, ktorým sa mení a dopĺňa nariadenia vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov

 Predkladá: MPRV SR

1. Systém finančného riadenia Európskeho poľnohospodárskeho záručného fondu

 Predkladá: MPRV SR

1. Systém finančného riadenia Európskeho poľnohospodárskeho fondu pre rozvoj vidieka

 Predkladá: MPRV SR

1. Správa o transformácii vlastníckych a užívacích vzťahoch k lesným pozemkom

 Predkladá: MPRV SR

1. Stratégia obnovy fondu bytových a nebytových budov v SR

Predkladá: MDVRR SR

1. Informácia k technickému auditu výskumných organizácií v Slovenskej republiky expertmi Európskej vesmírnej agentúry v dňoch 12.-14. mája 2014 v Bratislave a o postupe procesu pristúpenia SR k Dohode Európskeho spolupracujúceho štátu medzi ESA a SR

Predkladá: MŠVVŠ SR

1. Rôzne

Rokovanie otvoril a viedol predseda rady pán Richter, ktorý privítal členov rady a informoval, že body: **č. 2** Návrh zákona, ktorým sa mení a dopĺňa zákon č. 244/2002 Z. z. o rozhodcovskom konaní v znení neskorších predpisov a ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov **č. 3** Návrh zákona o spotrebiteľskom rozhodcovskom konaní a o zmene a doplnení niektorých zákonov a **č. 11** Správa o sociálnej situácii obyvateľstva Slovenskej republiky za rok 2013 **budú z rokovania** **stiahnuté**. A požiadal o **predradenie** bodu **č. 21** Stratégia obnovy fondu bytových a nebytových budov v SR ako bod č.2. S uvedenými návrhmi súhlasili všetci sociálni partneri.

**K bodu 1**

Správa o plnení záväzkov z prístupového procesu Slovenskej republiky do EÚz roku 2004

Predmetnú správu uviedol štátny tajomník MZVaEZ SR pán Javorčík.

Stanovisko KOZ SR predniesol pán Manga, ktorý konštatoval, že KOZ SR v MPK nemala pripomienky a odporučil správu na ďalšie konanie.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k správe pripomienky a odporučila ju na ďalšie konanie.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 2**

Návrh zákona, ktorým sa mení a dopĺňa zákon č. 244/2002 Z. z. o rozhodcovskom konaní v znení neskorších predpisov a ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov

Stiahnutý z rokovania

**K bodu 3**

Návrh zákona o spotrebiteľskom rozhodcovskom konaní a o zmene a doplnení niektorých zákonov

Stiahnutý z rokovania

**K bodu 4**

Návrh zákona o trestnej zodpovednosti právnických osôb a o zmene a doplnení niektorých zákonov

Predmetný návrh zákona uviedol minister spravodlivosti SR pán Borec.

Stanovisko KOZ SR predniesol pán Kollár, ktorý odporučil návrh zákona na ďalšie legislatívne konanie.

Stanovisko za AZZZ SR predniesol pán Machunka, ktorý uviedol, že AZZZ SR trvá na pripomienkach vznesených v rámci medzirezortného pripomienkového konania (MPK). Tieto zásadné pripomienky predložené zo strany AZZZ SR, RÚZ, SOPK, Klub 500, resp. SAK však  neboli zo strany Ministerstva spravodlivosti SR pri vyhodnotení MPK akceptované.
Predložený návrh zákona úplne narúša doterajší model trestnej zodpovednosti, zavádza tzv. kolektívny trest (sankcionovaním právnickej osoby ) aj pre zamestnancov právnickej osoby, ktorí nie sú zodpovední za protiprávne konanie iných. Návrh zákona dáva taktiež možnosti na kriminalizáciu podnikateľského prostredia, voľnú úvahu policajných orgánov a zneužívanie na konkurenčný boj.

Ako alternatíva z podnikateľského prostredia k predloženému návrhu sa predkladá možnosť postihovania protiprávneho konania právnických osôb normami administratívno - právnej povahy.

AZZZ SR navrhla trvať na doterajších argumentoch vznesených v rámci MPK. Ako pomerne priehľadné a málo pravdepodobné riešenie je vylúčenie trestnej zodpovednosti právnických osôb pre právnické osoby s majetkovou účasťou štátu. Podľa AZZZ SR pokiaľ zákon prejde v navrhovanej podobe, bude nevyhnutné zo strany všetkých právnických osôb prijať organizačné opatrenia (predpoklad nárastu nákladov), ktoré budú eliminovať riziko prípadnej trestnej zodpovednosti právnickej osoby (s možnými likvidačnými sankciami).

AZZZ SR nesúhlasí s predloženým návrhom zákona a žiada jeho stiahnutie z legislatívneho procesu. Žiada minimalizovať jeho rozsah, vyplývajúci z medzinárodných záväzkov.

Stanovisko za RÚZ predniesol pán Jusko, ktorý predložený návrh berie na vedomie s pripomienkami:

1. Zásadná pripomienka k §3

RÚZ navrhla zúžiť rozsah navrhovaných trestných činov len na minimálny rozsah vyplývajúci z medzinárodných záväzkov SR

1. Zásadná pripomienka k čl. I., §4, odsek 1, písm. b)

RÚZ navrhla užšie definovať okruh osôb vykonávajúcich v právnickej osobe "riadiacu činnosť".

1. Zásadná pripomienka k čl. I., §4 odsek 2

RÚZ navrhla rozšíriť liberačné dôvody aj na prípady, keď dôjde k spáchaniu trestného činu aj inými osobami než len zamestnancami v tom zmysle, aby sa každá PO mala možnosť obhajovať v zmysle Ústavy SR. V opačnom prípade PO bude zodpovedná objektívne, t.j. vždy, ak sa trestného činu nedopustí zamestnanec, ale iná osoba uvedená §4 odsek 1 (štatutár, osoba, ktorá vykonáva riadiacu činnosť, osoba, ktorá konáva kontrolnú činnosť). Trestná zodpovednosť má byť založená na zodpovednosti za zavinenie (či už úmyselné alebo z nedbanlivosti), s vylúčením objektívnej zodpovednosti. Návrhom zákona sa zavádza originálna a objektívna trestná zodpovednosť právnickej osoby za chybné a nesprávne konanie jej vedenia, dokonca aj v dozorných orgánoch.

Predkladateľ k pripomienkam 2 a 3 RÚZ uviedol, že ich bude analyzovať. K zúženiu trestnoprávnej zodpovednosti, predkladateľ uviedol, že to nebude možné.

Stanovisko za ZMOS predniesla pani Krakovská, ktorá navrhla, aby trestnoprávna zodpovednosť rozpočtových organizácií územnej samosprávy boli taktiež expressis verbis vylúčené z personálneho substrátu trestnej zodpovednosti právnických osôb. Navrhla, aby HSR SR odporučila návrh zákona na ďalšie legislatívne konanie, po akceptovaní pripomienky.

Predkladateľ informoval, že pripomienka ZMOSu je riešená v § 5 ods. 1 pís. e, kde je odvolávka na Zákon o konkurze, kde je jednoznačne v § 2 uvedené, že organizácie územnej samosprávy sú mimo.

**Záver:**

**Rada**

1. **nedospela k dohode z dôvodu nesúhlasu AZZZ SR a RÚZ,**
2. **KOZ SR a ZMOS súhlasia s predloženým návrhom zákona bez pripomienok**
3. **predkladateľ má záujem rokovať so sociálnymi partneri o ich pripomienkach a hľadať kompromis.**

**K bodu 21**

Stratégia obnovy fondu bytových a nebytových budov v SR

Predmetný materiál uviedol štátny tajomník ministerstva DVRR SR pán Palko.

Stanovisko KOZ SR predniesla pani Brodzianska, ktorá uviedla, že MPK, bude ukončené 27.6.2014.

KOZ SR má zato, že v prevažnej časti svojho obsahu má stratégia konštatačný charakter, popisuje súčasný stav a doterajší prístup k obnove budov v Slovenskej republike. Stratégii chýbajú realizačné postupy a ciele jej prínosu. V stratégii nie sú dostatočne popísané vplyvy a dopady na zamestnanosť a vzdelávanie, ako aj nedostatočne pokryté ekonomické dôsledky prijatia stratégie, preto KOZ SR požaduje, aby :

* prvý realizačný výstup „Dlhodobý plán obnovy bytových a nebytových verejných a súkromných budov s výhľadom do roku 2030“ obsahoval všetky motivačné prvky a z nich vyplývajúce prínosy nielen do roku 2020, ale výhľadovo do roku 2030.
* pre plnenie cieľov tohto strategického dokumentu zabezpečiť vyčlenenie finančných prostriedkov v kapitolách jednotlivých ministerstiev z pohľadu ich plánu obnovy.
* na základe schválenej Partnerskej dohody zabezpečiť dostatočný objem prostriedkov na financovanie hĺbkovej prípadne aspoň významnej obnovy nebytových budov tak, aby sa vlastníci obnovovaných budov motivovali na dosiahnutie sprísnených parametrov energetickej hospodárnosti budov.
* v záujme zvýšenia kvalifikácie, vzdelanosti a odbornosti zamestnancov v stavebníctve bolo zabezpečené duálne vzdelávanie so stanovením podielu rezortov - najmä školstva, práce, hospodárstva, dopravy a aj zamestnávateľov na základe ich potreby praxe. Problematika vzdelávania by mala byť rozpracovaná so zreteľom na živnosti, keďže v súčasnosti je možné niektoré činnosti, ktoré súvisia s obnovou budov (napr. zatepľovanie) vykonávať bez odbornej kvalifikácie, na voľnú živnosť. Neodborne vykonané práce môžu v konečnom dôsledku pôsobiť kontraproduktívne a mať za následok zvýšenie energetických náročnosti, resp. zvýšené ekonomické náklady.
* predkladateľ zapracoval do predloženej stratégie spoluprácu, podiel a zodpovednosť rezortov hospodárstva SR, VÚC, obcí na jej zabezpečenie.

KOZ SR odporučila po zapracovaní pripomienok postúpiť materiál na ďalšie konanie.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k materiálu pripomienky a odporučila ho na ďalšie konanie.

Predkladateľ uviedol, že predložené pripomienky KOZ SR sú na diskusiu a ich akceptácia závisí od ŠR.

**Záver:**

**Rada**

1. **súhlasí s predloženým materiálom s pripomienkami KOZ SR,**
2. **AZZZ SR, RÚZ a ZMOS súhlasia bez pripomienok,**
3. **odporúča materiál na ďalšie konanie.**

**K bodu 5**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov

Predmetný návrh nariadenia uviedol minister spravodlivosti SR pán Borec.

Materiál bol predložený ako požiadavka RÚZ, aj napriek tomu, že 28.5.2014 bol schválený na vláde SR.

Stanovisko KOZ SR predniesol pán Blahák, ktorý pozitívne zhodnotil zvýšenú ochranu práv občanov (spotrebiteľov) pri úveroch a pôžičkách poskytovaných nebankovými subjektmi.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie legislatívne konanie.

Stanovisko za RÚZ predniesol pán Jusko, ktorý poďakoval, že materiál je predložený na rokovanie HSR SR aj napriek tomu, že bol schválený na vláde SR. Uviedol, že maximálna miera odplaty sa odvodzuje od referenčnej hodnoty – ročnej percentuálnej miery nákladov (RPMN) bánk. Táto obsahuje predovšetkým úrok a poplatky súvisiace s poskytovaním peňazí formou úverov. Na trhu sa vo svete vyvinuli ďalšie produkty mimo sféry bankových úverov, a to financovanie nákupu automobilov inými ako bankovými subjektmi. Tieto sektory podnikajú so svojimi produktmi v rámci pravidiel hospodárskej súťaže. Pritom majú aj zásadné odlišnosti. Hlavnou odlišnosťou je ponuka doplnkových služieb, ktoré nepredstavujú cenu požičiavaných peňazí. Je to služba, ktorá existuje nezávisle od bankových úverov. Ide o poistenie predmetov voči následkom škôd. Spotrebiteľ nezávisle od toho, či si vozidlo kúpil za vlastné peniaze, úverom z banky, formou prenájmu resp. aj úveru od lízingovej spoločnosti, môže uzatvoriť poistnú zmluvu s poisťovňou podľa svojho výberu a v rozsahu poistných udalostí, ktoré si určí sám. Výška poistného sa tvorí na konkurenčnom trhu a dohľad nad poistným trhom nedovolí enormné hodnoty, skôr naopak, neserióznej poisťovni môže odobrať licenciu. Dokonca štát nariaďuje každému vlastníkovi povinné poistenie.

Schválené nariadenie vlády určuje, že aj poistné motorového vozidla je cenou za požičanie peňazí. V dôsledku toho vzniklo množstvo systémových nezrovnalostí.

Stanovisko za ZMOS predniesla pani Krakovská, ktorá neuplatnila k návrhu nariadenia pripomienky a odporučila ho na ďalšie legislatívne konanie.

Predkladateľ uviedol, že nemá problém prehodnotiť znenie návrhu nariadenia, ak z aplikačnej praxe vyplynú problémy. Návrh nariadenia je účinný od 1.9.2014 a po 0,5 roku od jeho účinnosti (marec 2015) sa HSR SR k nemu vráti a vyhodnotí jeho účinnosť.

**Záver:**

**Rada**

1. **berie predložený materiál na vedomie s pripomienkami RÚZ,**
2. **AZZZ SR, KOZ SR a ZMOS súhlasia s predloženým materiálom bez pripomienok.**

**K bodu 6**

Návrh zákona o energetickej efektívnosti a o zmene a doplnení niektorých zákonov

Predmetný návrh zákona uviedol minister hospodárstva SR pán Malatinský.

Stanovisko KOZ SR predniesol pán Blahák, ktorý odporučil návrh zákona na ďalšie legislatívne konanie. KOZ SR uvítala snahu o efektívnejšiu spotrebu elektrickej energie, znižovanie s ňou súvisiacich environmentálnych záťaží a očakáva, že predložené návrhy a plány budú reálnym prínosom k dosiahnutiu stanovených cieľov.

Stanovisko za AZZZ SR predniesol pán Karlubík, ktorý predložil zásadnú pripomienku k čl. III NB16 §38c a žiadal vypustiť bod 7

Zrušuje sa vyhláška Úradu pre reguláciu sieťových odvetví č. 630/2005 Z. z., ktorou sa ustanovuje teplota teplej úžitkovej vody na odbernom mieste, pravidlá rozpočítavania množstva tepla dodaného na prípravu teplej úžitkovej vody a rozpočítavania množstva dodaného tepla v znení vyhlášky č. 358/2009 Z. z.

Podľa návrhu má vydať novú vyhlášku nie ÚRSO ale MH SR. V prípade, že nevydá vyhlášku do 30.9.2014 nebude známe, podľa akej vyhlášky sa má rozpočítavať rok 2014 a rok 2015, keďže táto bude už zrušená. AZZZ SR navrhuje, aby bol tento bod vypustený. Vydaním novej vyhlášky sa môže zrušiť stará. Ak to nebude môcť byť akceptované (vzhľadom na zmenu subjektu, ktorý má vydať vyhlášku) AZZZ SR navrhuje,účinnosť tejto časti zákona od 1.1.2016, čo vytvára priestor pre vyúčtovanie rokov 2014 a 2015 podľa pôvodnej vyhlášky a zároveň vytvára MH SR priestor v r. 2015 pripraviť vyhlášku účinnú od 1.1.2016, čo by zabránilo vzniku časového priestoru bez platnej legislatívy.

AZZZ SR odporučila materiál na ďalšie legislatívne konanie, po zapracovaní uplatnenej pripomienky.

Predkladateľ minister hospodárstva pán Malatinský akceptoval pripomienku AZZZ SR doplnením odseku, ktorý zabráni neriešeniu situácie v určitom období.

Stanovisko za RÚZ predniesol pán Jusko, ktorý ocenil prístup ministerstva, ktoré neakceptovalo návrhy ÚRSO na nepriamu novelizáciu súvisiacich zákonov a tým zabránilo navýšeniu ceny energie a odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k návrhu zákona pripomienky a odporučila ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča materiál na ďalšie legislatívne konanie.**

**K bodu 7**

Návrh Akčný plán energetickej efektívnosti na roky 2014-2016 s výhľadom do roku 2020

Predmetný materiál uviedol minister hospodárstva SR pán Malatinský.

Stanovisko KOZ SR predniesol pán Blahák, ktorý odporučil materiál na ďalšie konanie. KOZ SR očakáva, že plnenia akčného plánu bude mať pozitívny vplyv, tak na životné prostredie, ale aj na rozpočty domácností.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Molnár, ktorý uviedol, že RÚZ považuje za kľúčové, aby realizácia opatrení obsiahnutých v predloženom pláne nemala dopady na ceny energií v SR, ktoré sú už v súčasnosti pomerne vysoké a tým ohrozujú konkurencieschopnosť slovenskej ekonomiky. Odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá upozornila na dve skutočnosti:

a) minimálne v rokoch 2015 až 2017 nebudú môcť obce vynakladať nové výdavky nad úroveň výdavkov rozpočtovaných na rok 2014, pritom navrhované priame výdavky obcí predstavujú nárast výdavkov nad rámec limitu vyplývajúceho z ústavného zákona č 493/2011 Z. z. o rozpočtovej zodpovednosti.

b) v rokoch 2015 až 2017 budú môcť obce použiť na spolufinancovanie len finančné prostriedky zo svojich rezerv, resp. z návratných zdrojov financovania, čo bude mať negatívny dopad na výsledok ich hospodárenia a môže tak prehĺbiť schodok verejného rozpočtu. Uvedené predstavuje riziko nielen pre obce, ale aj pre celý sektor verejnej správy.

V zmysle vyššie uvedeného je žiaduce prílohu „Doložka vybraných vplyvov“ v časti „Vplyvy na rozpočet verejnej správy, na zamestnanosť vo verejnej správe a financovanie návrhu“ upraviť.

ZMOS je toho názoru, že pokiaľ nedôjde k objasneniu vyššie spomínaných skutočností realizácia Programu resp. napĺňanie cieľov Akčného plánu ako takého zostáva otázna.

ZMOS navrhla, aby HSR SR odporučila predložený materiál na ďalšie legislatívne konanie až po úprave materiálu v zmysle pripomienky.

Predkladateľ prisľúbil ZMOSu stretnúť sa a vydiskutovať si ich predložené pripomienky.

Štátny tajomník MŠVVŠ SR pán Kováčik navrhol doplniť prílohu č. 4 opatrenie 321. Návrh na doplnenie odovzdal písomne predkladateľovi.

**Záver:**

**Rada**

1. **súhlasí s predloženým materiálom s pripomienkami ZMOS,**
2. **AZZZ SR, KOZ SR a RÚZ súhlasili bez pripomienok,**
3. **odporúča materiál na ďalšie konanie s tým, že MH SR a ZMOS budú o ich pripomienkach ešte rokovať.**

**K bodu 8**

Návrh programu spolupráce INTERREG EUROPE 2014 – 2020

Predmetný materiál uviedol minister hospodárstva SR pán Malatinský.

Stanovisko KOZ SR predniesol pán Szalay, ktorý odporučil návrh programu na ďalšie konanie.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k návrhu programu pripomienky a odporučila ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 9**

Návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedol štátny tajomník MŽP SR pán Ferencz.

Stanovisko KOZ SR predniesla pani Brodzianska, ktorá odporučila návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že novela je zásadne neprijateľná z hľadiska podnikateľského prostredia, významne sťaží pozíciu a postup investorov pri vybavovaní a riešení predrealizačnej dokumentácie. Konkrétne sťaží aj pozíciu štátu pri investíciách, najmä diaľniciach. Novela má v paragrafových zneniach zakomponované postupy, ktoré môžu byť v praktickom živote zneužité na špekulatívne účely, ktoré zastrešuje pojem verejnosť. S pripravenou novelou sa ZCHFP nestotožňuje.

Z hľadiska vyšších záujmov AZZZ SR ustupuje z pripomienok v prospech SR v rámci riešenia problémových bodov, definovaných Európskou komisiou. Súčasne AZZZ SR žiada zaviazať rezort MŽP SR, aby pri praktickej realizácii procesu EIA realizoval a presadzoval také postupy, zásady a stanoviská, ktoré budú v súlade s platnými predpismi, ale umožnia zjednodušiť a zjemniť pre podnikateľské prostredia problematický a časovo náročnejší postup tohto procesu.

Predkladateľ MŽP SR túto pripomienku AZZZ SR akceptoval.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok a odporučil ho na ďalšie legislatívne konanie.

Stanovisko za ZMOS predniesla pani Krakovská, ktorá neuplatnila k návrhu zákona pripomienky a odporučila ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča materiál na ďalšie legislatívne konanie.**

**K bodu 10**

Informácia o implementácii Národného akčného plánu pre zelené verejné obstarávanie v SR na roky 2011 až 2015 za rok 2013

Predmetnú informáciu uviedol štátny tajomník MŽP SR pán Ferencz.

Stanovisko KOZ SR predniesla pani Brodzianska, ktorá odporučila informáciu zobrať na vedomie.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k informácii pripomienky a odporučila ju na ďalšie konanie.

**Záver:**

**Rada**

1. **berie informáciu na vedomie,**
2. **odporúča ju na ďalšie konanie.**

**K bodu 11**

Správa o sociálnej situácii obyvateľstva Slovenskej republiky za rok 2013

Stiahnutá z rokovania

**K bodu 12**

Vyhodnotenie plnenia Stratégie bezpečnosti a ochrany zdravia pri práci v Slovenskej republike do roku 2020 a programu jej realizácie na roky 2013 až 2015 s výhľadom do roku 2020 v roku 2013

Predmetný materiál uviedol minister práce, sociálnych vecí a rodiny SR pán Richter.

Stanovisko KOZ SR predniesol pán Kollár, ktorý odporučil materiál na ďalšie konanie.

Stanovisko za AZZZ SR predniesol pán Machunka, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k vyhodnoteniu pripomienky a odporučila ho na ďalšie konanie.

Predkladateľ, minister PSVR SR pán Richter poďakoval zamestnávateľom za vytváranie bezpečného pracovného prostredia a odborárom za kvalitnú, poradenskú a preventívnu činnosť.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 13**

Správa o stave ochrany práce a o činnosti orgánov štátnej správy v oblasti inšpekcie práce v roku 2013

Predmetnú správu uviedol minister práce, sociálnych vecí a rodiny SR pán Richter.

Stanovisko KOZ SR predniesol pán Kollár, ktorý odporučil správu na ďalšie konanie a tiež odporučil legislatívne riešiť začlenenie pracovných úrazov SZČO do štatistických údajov, ktoré by významne ovplyvnili celkový vývoj pracovnej úrazovosti v SR.

Stanovisko za AZZZ SR predniesol pán Machunka, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k správe pripomienky a odporučila ju na ďalšie konanie.

Predkladateľ, minister PSVR SR pán Richter na pripomienku KOZ SR reagoval, že tento návrh by zrejme mal byť uplatnený v programoch štátnych štatistických zisťovaní. Praktická realizácia návrhu KOZ SR však predpokladá uloženie novej povinnosti pre samostatne zárobkovo činné osoby – na štatistické účely oznamovať úrazy, ktoré utrpeli pri plnení podnikateľskej činnosti. Predkladateľ ponúkol predložiť návrh, ktorý nebude zvyšovať administratívnu záťaž SZČO a bude rozumným kompromisom.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 14**

Návrh súhrnnej správy o stave rodovej rovnosti na Slovensku za rok 2013

Predmetnú správu uviedol minister práce, sociálnych vecí a rodiny SR pán Richter.

Stanovisko KOZ SR predniesla pani Mayerová, ktorá pozitívne zhodnotila predloženú správu a odporučila ju zobrať na vedomie bez pripomienok.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k správe pripomienky a odporučila ju na ďalšie konanie.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 15**

Návrh správy o plnení Národného akčného plánu rodovej rovnosti na roky 2010 -2013

Predmetnú správu uviedol minister práce, sociálnych vecí a rodiny SR pán Richter.

Stanovisko KOZ SR predniesla pani Mayerová, ktorá pozitívne zhodnotila predloženú správu nakoľko mapuje rozsiahlu oblasť aktivít SR zameranú na vykonávanie politiky rodovej rovnosti a odporučila ju zobrať na vedomie bez pripomienok.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Molnár, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k správe pripomienky a odporučila ju na ďalšie konanie.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 16**

Návrh piatej a šiestej periodickej správy Slovenskej republiky k Dohovoru o odstránení všetkých foriem diskriminácie žien (za obdobie rokov 2008-2013)

Predmetný materiál uviedol minister práce, sociálnych vecí a rodiny SR pán Richter.

Stanovisko KOZ SR predniesla pani Mayerová, ktorá pozitívne zhodnotila predloženú správu a odporučila ju zobrať na vedomie bez pripomienok.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Molnár, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k správe pripomienky a odporučila ju na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 17**

Návrh nariadenia vlády Slovenskej republiky, ktorým sa mení a dopĺňa nariadenia vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov

Predmetný návrh nariadenia uviedol minister PRV SR pán Jahnátek.

Stanovisko KOZ SR predniesol pán Szalay, ktorý odporučil návrh nariadenia na ďalšie legislatívne konanie bez pripomienok.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k návrhu nariadenia pripomienky a odporučila ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie legislatívne konanie.**

**K bodu 18**

Systém finančného riadenia Európskeho poľnohospodárskeho záručného fondu

Predmetný materiál uviedol minister PRV SR pán Jahnátek.

Stanovisko KOZ SR predniesol pán Baláž, ktorý odporučil materiál na ďalšie konanie bez pripomienok.

Stanovisko za AZZZ SR predniesol pán Karlubík, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k materiálu pripomienky a odporučila ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 19**

Systém finančného riadenia Európskeho poľnohospodárskeho fondu pre rozvoj vidieka

Predmetný materiál uviedol minister PRV SR pán Jahnátek.

Stanovisko KOZ SR predniesol pán Baláž, ktorý odporučil materiál na ďalšie konanie bez pripomienok.

Stanovisko za AZZZ SR predniesol pán Machunka, ktorý navrhol skrátiť lehotu 65 pracovných dní na schválenie/neschválenie/pozastavenie žiadosti o platbu na 40 pracovných dní. Ďalej navrhol, aby po splnení všetkých podmienok preplatila PA prijímateľovi výdavky v schválenej výške najneskôr do 4 kalendárnych mesiacov odo dňa, kedy bola na PA doručená kompletná žiadosť o platbu spolu s požadovanými prílohami.

AZZZ SR nesúhlasila, aby sa v prípade uskutočnenia kontroly na mieste doba preplatenia oprávnených výdavkov prijímateľovi predĺžila o 20 pracovných dní. Za primeranú dobu považuje AZZZ SR 10 pracovných dní. Uvedené sa týka aj bodu 5.3 Paušálne platby. Neprimerane dlhý čas na spracovanie žiadostí o platbu neprispieva k plynulej implementácii PRV.

Táto pripomienka AZZZ SR nebola predkladateľom akceptovaná z dôvodu vysokej administratívnej náročnosti. Ďalšie pripomienky z písomného stanoviska AZZZ SR predkladateľ akceptoval.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá upozornila na problém malých obcí, ktoré majú problém dostať úvery na poslednú platbu, čo je jediný zdroj na zaplatenie.

Predkladateľ, minister PRV SR pán Jahnátek prisľúbil hľadať zmysluplný mechanizmus, aby sa platby pre malé obce urýchlili.

**Záver:**

**Rada**

1. **súhlasí s predloženým materiálom s pripomienkou AZZZ SR,**
2. **KOZ SR, RÚZ, ZMOS súhlasia bez pripomienok,**
3. **odporúča materiál na ďalšie konanie.**

**K bodu 20**

Správa o transformácii vlastníckych a užívacích vzťahoch k lesným pozemkom

Predmetnú správu uviedol minister PRV SR pán Jahnátek.

Stanovisko KOZ SR predniesol pán Baláž, ktorý odporučil správu na ďalšie konanie bez pripomienok.

Stanovisko za AZZZ SR predniesol pán Machunka, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k materiálu pripomienky a odporučila ho na ďalšie konanie.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 22**

Informácia k technickému auditu výskumných organizácií v Slovenskej republiky expertmi Európskej vesmírnej agentúry v dňoch 12.-14. mája 2014 v Bratislave a o postupe procesu pristúpenia SR k Dohode Európskeho spolupracujúceho štátu medzi ESA a SR

Predmetnú informáciu uviedol štátny tajomník MŠVVŠ SR pán Kováčik.

Stanovisko KOZ SR predniesol pán Ondek, ktorý odporučil informáciu na ďalšie konanie po zohľadnení pripomienok. KOZ SR chápe zapojenie sa SR do výskumných a vývojových projektov ESA ako významný krok, avšak očakáva, že okrem auditu bude podpisu dohody predchádzať aj jasné definovanie pokrytia finančných záväzkov, ktoré sú nevyhnutné pre zapojenie sa do projektov a horizont ich návratnosti. Z materiálu nie je jasné, či sa do projektov budú môcť zapájať len tie organizácie, ktoré prešli auditom, alebo aj ďalšie VaV organizácie. Predkladateľ uviedol, že aj ďalšie organizácie sa môžu zapojiť.

KOZ SR odporučila formálnu úpravu dokumentu vrátane opráv chýb, doplnenia zoznamu skratiek, alebo ich vysvetlenie v texte tam, kde sa prvý krát vyskytli.

Predkladateľ uviedol, že jasné definovanie pokrytia finančných záväzkov bude po rokovaní s MF SR.

Stanovisko za AZZZ SR predniesol pán Machunka, ktorý neuplatnil k materiálu žiadne pripomienky, odporučil ho zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý odporučil zobrať materiál na vedomie bez pripomienok.

Stanovisko za ZMOS predniesla pani Krakovská, ktorá neuplatnila k materiálu pripomienky a odporučila ho na ďalšie konanie.

**Záver:**

**Rada**

1. **berie informáciu na vedomie,**
2. **odporúča ju na ďalšie konanie.**

**K bodu 23**

Rôzne

* Pán Manga za KOZ SR upozornil na dodržiavanie rokovacieho poriadku HSR SR čl. 3 ods. 3 10 dní vopred doručovať materiály. Predseda rady upozornil kolegov, aby bol rokovací poriadok dodržaný, aj keď chápe, že v niektorých prípadoch to nie je možné.
* Pán Baláž za KOZ SR informoval HSR SR o stave v štátnej veterinárnej a potravinovej správe, ktorej hrozí kolaps, odporučil pozrieť sa na kapitolu rozpočtu, lebo plat pracovníkov je 570-600 €. Požiadal o vyriešenie tejto situácie.

Minister PRV SR pán Jahnátek je informovaný o tejto situácii a nebráni sa dialógu na túto tému.

* Minister PSVR SR pán Richter pripomenul, že do 15.07.2014 je termín na vyjednávanie minimálnej mzdy, ak sa sociálni partneri nedohodnú, minister PSVR SR ich pozve na rokovanie a predstaví im návrh MPSVR SR.
* Pán Ondek za KOZ SR upozornil, že Správa o stave školstva, ktorá bola v HSR SR prerokovaná 10.10.2013 zatiaľ nebola predložená na rokovanie vlády SR. Požiadal rezort školstva o informáciu, týkajúcu sa tohto materiálu. Rezort školstva, vedy, výskumu a športu SR bude informovať OZ pracovníkov školstva a vedy individuálne o osude uvedeného materiálu.

Predseda rady poďakoval prítomným za účasť. Najbližšie rokovanie HSR SR sa uskutoční dňa 18.8.2014.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady